钦定古今图书集成/理学汇编/学行典/第078卷 > 明敖英慎言集训 > 《戒谗言》
## 钦定古今图书集成/理学汇编/学行典/第078卷 > 明敖英慎言集训 > 《戒谗言》

《书》曰：“朕堲谗说殄行，震惊朕师《诗》曰：“谗人罔极，交乱四国。　无罪无辜，谗口嚣嚣。
彼谮人者，谁适与谋？取彼谮人，投畀豺虎。豺虎不食，
投畀有北。有北不受，投畀有昊。”

《肥义》曰：谗臣在中，主之蠹也。

江文通曰：“积毁销金，积谗磨骨。”

《韩文公》曰：“市有虎而曾参杀人，谗者之效也。”

《李太伯》曰：“谗者，沮善者也。用君子而小人沮之，是为
谗。”

《朱子》曰：“谗口交斗，为乱之阶梯。　谗人者，因人之小
过，而饰成大罪也。”

苏文忠公曰：小人为谗于其君，必以渐入之。其始也，
进而尝之。君容之而不拒，知言之无忌，于是复进之。
楚怀王使屈原造为宪令，属艸稿未定，上官大夫见
而欲夺之，屈平不与，因谗曰：“‘王使屈平为令，众莫不
知’。每一令出，平伐其功曰：‘以为非我莫能为也’。”王怒
而疏屈平。

楚平王使费无忌为太子建取妇于秦，秦女好。无忌
驰归报平王曰：“秦女绝美，王可自取。”平王遂自取秦
女而绝爱幸之，更为太子取妇。无忌恐一旦平王卒
而太子立，杀己，乃因谗太子于王曰：“太子以秦女之
故，不能无怨望，愿王少自备也。”平王乃召太子傅伍
奢考问之。伍奢曰：“王独奈何以谗贼小臣，疏骨肉之
亲乎？”王怒，杀伍奢，太子奔宋。

班孟坚曰：“仲尼恶利口之覆邦家，《春秋》以来，祸败多
矣。昔子翚谋桓而鲁隐危，栾书构郤而晋厉弑，竖牛
奔仲叔孙卒，郈伯毁季昭公逐，费忌纳女楚建走，宰
嚭谮胥夫差丧，李园进妹春申诛，上官诉屈怀王执，
赵高败斯二世缢，伊戾坎盟宋痤死，江充造蛊太子
杀，息夫作奸东平诛，皆自小覆大，繇疏陷亲，可不惧”
哉！

洪景卢曰：“田单复齐国，信陵君取秦兵，周勃诛诸吕，
陈汤诛郅支，卢植破黄巾，邓艾平蜀，王濬平吴，谢安
却苻坚，慕容垂挫桓温，史万岁破突厥，李靖灭吐谷
浑，李光弼中兴唐室，李晟复京师，寇准决澶渊之策，
皆有大功于社稷。率为谮人所惎，谗言罔极，吁，可畏
哉！”

英曰：予观上官大夫以下，谗口之机概，肇自琐琐之怨，卒至荐毒之惨，甚矣哉！孔子曰：“以直报怨，忠厚之道也。” 有人心者，讵忍荐毒若是邪？虽然，谗口之来，御之者且奈何哉？《诗》曰：“岂弟君子，无信谗言。” 言有德也。又曰：“我友敬矣。” 谗言其兴，言不恶而严也。沈尹戌曰：智者除谗以自安也。刘子政曰：“执狐疑之心者，来谗” 贼之口。《文中子》曰：“闻谤而怒者，谗之由也。” 苏子瞻曰：“木必先腐也，而后虫生之；人必先疑也，而后谗入之。言明无谗也。” 慎斯术也，谗何力之能为？